Bao ba mmonego, ba mo fošitše ka dienywa tša go bola gomme ba mmitša ka maina a bjalo ka “legotlo la mmileng” le “mpša ya ditlakaleng”.
Se be se tletše dikhoine tša gauta! Ka pelo ya go tlala lethabo, o ile a bala lehumo la gagwe.
“Tee, pedi, tharo … dikhoine tša gauta tše lekgolo!” a realo ge a fetša go balela. “Di tlo mphepa bophelo bja ka bjohle.”
“Theeletšang ka moka! Ke lahlegetšwe ke sekhwama sa ka sa digauta gomme ke tlo putsa mang goba mang yo a ka se bušago go nna!”
“Ijoo, o se hweditše!” a realo morekiši a tšea sekhwama a bala dikhoine tša ka gare.
“Moputso?” gwa gerula morekiši. “Ke go putsetša eng? O šetše o utswitše dikhoine tše dingwe!”
“Sekhwama sa go lahlega se be se se na le dikhoine tše makgolopedi ka gare. Bjale se na le tše lekgolo fela. O utswitše go feta moputso,” a realo morekiši ka pefelo.
Gomme morekiši a bitša baletakgoro. Ka morago morekiši a latela baletakgoro le monna wa go hloka legae go ya go kgoši.
O hlalošitše ka dikhoine tša gauta tše dintši tšeo di bego di le ka sekhwameng le ka fao monna wa go hloka legae a utswitšego seripa sa tšona.
“Ke a bona,” a realo kgoši a kgwatha ditedu tša gagwe tše di telele.
Ke gauta ye ntši yeo go ka sepela ka yona ka gare ga sekhwama se sennyane.
Efela, sekhwama sa go hwetšwa ke monna wa go hloka legae se be se na le dikhoine tše lekgolo fela ka gare. Se se ra gore se ga se sekhwama se o se timeditšego.
Botshepegi bja monna wa go hloka legae bo mo phološitše gomme a phela bophelo bjo botelele gape bja lethabo, a nale dijo tše dintši ka mehla.